桃園市新屋國小110學年度校內語文競賽

閩語情境式演說稿

各位評判先生、各位同學:逐家好!我是第 號，今仔日我欲講的是第 1 張圖。(看評審老師攏提好圖了後，才開始講)

 阿明的阿嬤真gau3栽菜，無論是玻璃菜抑是白菜、菠薐仔，攏發甲誠媠。這工透早，阿明綴阿嬤去菜園khau菜頭，哇…歸區青phiang3 phiang3，實在真心適! In 嬤孫仔兩個人那khau那開講，無偌久就khau好勢仔。

 菜頭會當做的料理真濟，其中，阿明上愛食的是阿嬤炊的菜頭粿。做菜頭粿的材料會當簡單，嘛會當澎湃。這擺阿嬤準備豬肉、香菇、蝦米、紅蔥頭擱有在來米，欲做阿明上愛食的口味。做菜頭粿誠厚工，驚阿嬤傷忝，阿明主動提剾仔共菜頭的皮剾好勢，予阿嬤挫簽。

 準備好的粿漿倒落去粿模，就會當囥入去籠床炊矣。阿嬤講以早炊粿攏是用灶燃柴，時代進步，今嘛用瓦斯爐加足方便。𪜶轉大火炊無偌久，就鼻到一陣一陣菜頭粿的芳味，乎阿明的喙瀾攏強欲流落來矣。

 經過2點鐘久，總算炊好矣。拄炊好的菜頭粿芳貢貢擱軟Q軟Q，阿嬤切一盤乎逐家趁燒食，搵寡蒜頭豆油，嗯…愈食愈涮喙，阿嬤的手藝實在是乎人呵咾甲會觸舌呢!阿嬤褒阿明不但識代誌擱誠骨力，會曉共大人鬥相共，有影真乖!阿明講:「會當共阿嬤鬥跤手，我嘛誠歡喜呢!」講煞，規家伙仔攏歡喜甲笑咍咍。

我就講到這，多謝大家!